শিলিগুড়ি, ৬ ফেব্রুয়ারী : শিলিগুড়ির জনতানগরের মৃত নাবালিকার পরিবার যে বাড়িতে ভাড়া থাকত সেই বাড়ির বৈধতা নিয়ে প্রশ্ন উঠল। ইতিমধ্যেই নাবালিকা মৃত্যুর ঘটনায় বাড়ির মালকিন এবং তার ছেলেকে পুলিশ গ্রেপ্তার করেছে। এবার ওই বাড়ির কাগজপত্র সঠিক আছে কিনা তা জানতে শিলিগুড়ি পুরনিগমের পক্ষ থেকে নির্দেশিকা দেওয়া হল। মেয়র অশোক ভট্টাচার্য জানান, বাড়িটি পুরনিগমের অনুমতি নিয়ে বানানো হয়েছে কিনা বা অনুমতি থাকলেও, প্ল্যান মাফিক তৈরি হয়েছে কিনা তা খতিয়ে দেখার জন্য তারা বিল্ডিং বিভাগের কর্মীদের নির্দেশ দিয়েছেন সমস্ত বিষয় খতিয়ে দেখতে l এই সংক্রান্ত একটি নোটিশ ইতিমধ্যেই ওই বাড়িতে পাঠানো হয়েছে। প্রসঙ্গত, জনতানগরের ওই বাড়িতে নাবালিকার মৃত্যুর পরই বাড়িটির বৈধতা নিয়ে প্রশ্ন তোলেন বিরোধীরা। পর্যটনমন্ত্রী গৌতম দেব সহ বিজেপি দলের পক্ষ থেকেও প্রশ্ন তোলা হয়। মেয়র অশোক ভট্টাচার্য মঙ্গলবার জানান, ইতিমধ্যেই নোটিশ পাঠানো হয়েছে। সঠিকভাবে বিল্ডিংটি বানানো হয়েছে কিনা তা দেখা হচ্ছে। কোনওরকম গাফিলতি থাকলে আইন মোতাবেক ব্যবস্থা নেওয়া হবে।